b'\n_START_ARTICLE_\nMihkel Kaljurand\n_START_PARAGRAPH_\nMihkel Kaljurand (s\xc3\xbcndinud 3. juulil 1945 Rakveres) on Eesti keemik.\n_START_SECTION_\nHaridus\n_START_PARAGRAPH_\nMihkel Kaljurand l\xc3\xb5petas 1963 Rakvere I Keskkooli. Aastail 1964\xe2\x80\x931973 \xc3\xb5ppis Tartu Riikliku \xc3\x9clikooli f\xc3\xbc\xc3\xbcsika-keemiateaduskonnas, mille l\xc3\xb5petas f\xc3\xbc\xc3\xbcsikuna. 1975\xe2\x80\x931979 oli Eesti TA Keemia Instituudi aspirant ja aastal 1979 kaitses ta Leningradi Riiklikus \xc3\x9clikoolis keemiakandidaadi v\xc3\xa4itekirja "Arvutite kasutamine kromatograafias" ning aastal 1990 kaitses Moskvas NSVL TA F\xc3\xbc\xc3\xbcsikalise keemia instituudis keemiadoktori v\xc3\xa4itekirja "D\xc3\xbcnaamiliste protsesside kromatograafiline anal\xc3\xbc\xc3\xbcs".\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\nEesti NSV/Eesti TAs 1973\xe2\x80\x932002: Keemia Instituudi nooremteadur 1973\xe2\x80\x9381, teadur, vanemteadur 1981\xe2\x80\x9389, juhtivteadur 1989\xe2\x80\x9391; instrumentaalanal\xc3\xbc\xc3\xbcsi labori juhataja 1991; anal\xc3\xbc\xc3\xbctilise keemia osakonna juhataja 1992\xe2\x80\x9394; NASA Amesi uurimiskeskuse vanemteadur 1994\xe2\x80\x9395; uurija Carbondale\xe2\x80\x99i \xc3\x9clikoolis 2002 (USIS Fulbrighti uurijastipendium). Tallinna Tehnika\xc3\xbclikooli keemiainstituudi anorgaanilise ja anal\xc3\xbc\xc3\xbctilise keemia professor 1995\xe2\x80\x9397; alus- ja rakenduskeemia instituudi anal\xc3\xbc\xc3\xbctilise keemia professor 1997\xe2\x80\x932002; keemiainstituudi anal\xc3\xbc\xc3\xbctilise keemia \xc3\xb5ppetooli juhataja, instituudi direktor 2004\xe2\x80\x932017; Keemia ja biotehnoloogia instituudi professor 2017; sihtrahastusega vanemteadur 2017\xe2\x80\x932018; emeriitprofessor 2018\xe2\x80\x93\n_START_SECTION_\nTeadust\xc3\xb6\xc3\xb6\n_START_PARAGRAPH_\nMihkel Kaljuranna peamine uurimissuund on instrumentaalanal\xc3\xbc\xc3\xbcs, sealhulgas komputeriseeritud anal\xc3\xbc\xc3\xbctilised lahutusmeetodid, instrumentaalanal\xc3\xbc\xc3\xbcsi meetodite t\xc3\xa4iustamine, anal\xc3\xbc\xc3\xbcsi kombineeritud meetodid, portatiivsed anal\xc3\xbc\xc3\xbcsi seadmed v\xc3\xa4litingimusteks, bioprotsesside kapillaarelektroforeetiline seire jm._NEWLINE_Tema juhendamisel on m\xc3\xa4rkimisv\xc3\xa4\xc3\xa4rseid tulemusi kapillaarelektroforeesi kasutusalade laiendamisel. V\xc3\xa4lja on t\xc3\xb6\xc3\xb6tatud eriotstarbelisi modifitseeritud sisuga kolonne, protsessi arvutijuhtimis-s\xc3\xbcsteeme, nutikaid proovi sisestamise s\xc3\xbcsteeme, siduss\xc3\xbcsteeme teiste instrumentaalanal\xc3\xbc\xc3\xbcsi meetoditega kombineerimiseks ja arendatud on portatiivset aparatuuri n\xc3\xa4iteks l\xc3\xb5hkeainete identifitseerimiseks nende plahvatusproduktide j\xc3\xa4lgede p\xc3\xb5hjal. Kapillaarelektroforeesi \xc3\xbchendamine vahetult (mini)reaktoriga v\xc3\xb5i reaktsiooni teostamine kapillaarisiseselt on osutunud efektiivseks mitmete bioprotsesside seireks._NEWLINE_Tal on ilmunud ligi 150 teadusartiklit, ta on \xc3\xbche raamatu kaasautor. Ta on olnud rahvusvaheliste teadusorganisatsioonide esindaja ja teadusajakirjade toimetuste liige. Ta on esinenud paljudel rahvusvahelistel teaduskonverentsidel. Tema juhendamisel on kaitstud 11 doktoriv\xc3\xa4itekirja.\n_START_SECTION_\nTeaduskorralduslik tegevus\n_START_PARAGRAPH_\nOn olnud ajakirja Journal of High Resolution Chromatography toimetusekolleegiumi liige; NSV Liidu Kromatograafia N\xc3\xb5ukogu liige 1990\xe2\x88\x921991; Inglise Kromatograafiaseltsi (Briti "The Chromatographic Society") liige 1991\xe2\x88\x921995; USA Laborikeemikute assotsiat. AOAC liige 1995\xe2\x80\x931997; TT\xc3\x9c Keemiateaduskonna n\xc3\xb5ukogu (1995\xe2\x80\x932002); matemaatika-loodusteaduskonna n\xc3\xb5ukogu liige 2002\xe2\x88\x92...; TT\xc3\x9c n\xc3\xb5ukogu liige 2007\xe2\x88\x922008.'